Virallinen lehti nro C 031 , 05/02/1999 s. 0076



KIRJALLINEN KYSYMYS P-1746/98 esittäjä(t): Dominique Souchet (I-EDN) komissiolle (27. toukokuuta 1998) Aihe: Ajoverkot ja erityiskalastusluvat Vastauksessaan kirjallisiin kysymyksiin E-0503/98, E-0505/98, E-507/98, E-509/98 ja E-511/98(1) komissio täsmensi 21. huhtikuuta 1998, ettei sen mielestä ole edelleenkään toivottavaa jatkaa valtamerikalastusta ajoverkoilla kyseisen menetelmän ympäristölle aiheuttamien riskien ja yhteiskunnallis-taloudellisten seurausten takia. Mitä luotettavaa tieteellistä näyttöä komissiolla on näkemykselleen, kun se vaatii yleiskieltoa ajoverkkojen käytölle ekologisin perustein? Miksi komissio ei harkitse Ranskassa käytössä olevan erityiskalastuslupajärjestelmän yleistä soveltamista varmistaakseen, että Pohjois-Atlantin tonnikalavaroja hyödynnetään parhaalla mahdollisella tavalla? Kyseisellä järjestelmällä pystytään rajoittamaan ajoverkkoa käyttävien laivojen määrää ja mukauttamaan se kalavaroihin. Eikö yleinen ajoverkkojen käytön kieltäminen aiheuttaisi komission mielestä yhteiskunnallis-taloudellisia ongelmia, kuten huomattavia työpaikkojen menetyksiä ja tätä menetelmää käyttävien kalastusyhdyskuntien heikkenemistä (etenkin Yeun saarella)? Eikö komission mielestä ole olemassa vaaraa, että kalastajat ja muut alan ammattilaiset asettuvat vastustamaan yhteisön kalastuspoliittisia toimia, jos niistä päätetään ilman luotettavaa tieteellistä tutkimusta, ja että päätös vaikuttaa kielteisesti yhteisön kalastuspolitiikan uskottavuuteen? Aikooko komissio kyseenalaistaa samalla tavoin, ilman luotettavaa tieteellistä näyttöä, myös muiden kalastusvälineiden käytön? Komission jäsenen Emma Boninonkomission puolesta antama vastaus (2. heinäkuuta 1998) Valtamerillä tapahtuvan ajoverkkokalastuksen ekologiset haitat laajasti vaeltaville kalakannoille on osoitettu selvästi tieteellis-teknis-taloudellisen kalastuskomitean vahvistamissa tutkimuksissa. Syksyllä 1995 pidettyä kyseisen komitean kokousta koskeva kertomus(2) on tässä suhteessa hyvin selkeä. Komissio ei siis ole missään suhteessa samaa mieltä parlamentin jäsenen kanssa ajoverkkojen kieltopäätöksen tieteellisestä perustasta. Erityiskalastuslupien käyttöönottoa olisi välttämätöntä tarkastella erityiskalastuslupia koskevista yleisistä säännöksistä 27. kesäkuuta 1994 annetun neuvoston asetuksen (EY) 1627/94(3) nojalla tehtyjen neuvoston päätösten yhteydessä. Neuvosto on päättänyt rajoittaa tiukasti sellaisen Atlantilla ja sen lähimerialueilla tapahtuvan kalastuksen luetteloa, jonka edellytyksenä olisi pakollisen erityiskalastusluvan käyttöönotto (syvänmerenkalastus, isotaskurapujen, hämähäkkirapujen ja kampasimpukoiden kalastus). Neuvosto on erityisesti päättänyt olla lisäämättä kyseisiin säännöksiin pelagisten lajien kalastusta. Ranskan toimenpide on siis vain kansallinen ja luonteeltaan erilainen kuin periaatepäätös tiettyjen kalastustapojen sallimiseksi tai kieltämiseksi. Komissio on aina tunnustanut verkkoaluslaivastoille ja tällaisesta kalastuksesta riippuvaisille alueille aiheutuvat lyhyen aikavälin taloudelliset haitat. Kuten komission tiedonannossa neuvostolle(4) korostetaan, ajoverkkokalastuksen kieltämättä jättäminen olisi kuitenkin merkinnyt muita, vielä vakavampia yhteiskunnallis-taloudellisia haittoja. Jos kieltotoimenpiteitä tarvitaan yleisesti, niistä lyhyellä aikavälillä eniten kärsivien on voitava luottaa yleiseen solidaarisuuteen. Rakennemuutostoimenpiteet ovat tarpeellisia, ja komissio on tarkastellut alaa huolellisesti neuvostossa maaliskuussa 1998 tekemänsä sitoumuksen mukaisesti. Se tekee 8. kesäkuuta 1998 annettujen neuvoston päätelmien mukaisesti neuvostolle asiaa koskevia ehdotuksia. Komissio ei voi yhtyä parlamentin jäsenen näkemykseen, että ajoverkkoja koskeva päätös olisi tehty vailla tieteellistä perustaa. Komissio viittaa edelleen edellä mainittuihin komission tiedonantoon ja tieteellis-teknis-taloudellisen kalastuskomitean kertomukseen. Ainuttakaan kalastustapaa ei ole asetettu eikä aseteta kyseenalaiseksi ennen kuin asianmukaiset elimet tieteellis-teknis-taloudellisesta kalastuskomiteasta alkaen ovat tarkastelleet tieteellisiä todisteita. (1) EYVL C 386, 11.12.1998. (2) SEC(95) 1960. (3) EYVL L 171, 6.7.1994. (4) KOM(94) 50.